**ЗАКОН**

**О ИЗМЈЕНАМА И ДОПУНАМА ЗАКОНА О КОНЦЕСИЈАМА**

Члан 1.

У Закону о концесијама („Службени гласник Републике Српске“, бр. 59/13 и 16/18) у члану 5. у ставу 1. тачка б) мијења се и гласи:

„б) концесионар је привредно друштво и изузетно јавна установа којој, у функцији обављања дјелатности од општег интереса због којег је основана, може бити додијељена и нека од концесија прописана овим законом,“.

Члан 2.

У члану 6. у ставу 1. тачкa в) мијења се и гласи:

„в) изградња и коришћење енергетских објеката, изузев енергетских објеката на био-масу, био-гас и соларних постројења са фото-напонским ћелијама на објектима независно од инсталиране снаге, као и соларних постројења са фото-напонским ћелијама на земљи инсталиране снаге до 250 kW;“.

У тачки ј) ријеч: „природног“ и запета бришу се.

Члан 3.

Члан 12. мијења се и гласи:

„(1) Надлежни орган, у складу са Документом о политици и другим стратешким и развојним документима за поједине привредне области, предлаже доношење одлуке о покретању поступка додјеле концесије.

(2) Ако су за предмет концесије надлежна два или више органа, приједлог одлуке подноси орган у чијој је претежној надлежности предмет концесије, уз претходно прибављену сагласност другог органа.

(3) Уз приједлог одлуке из става 1. овог члана прилаже се извод из расположиве просторно-планске документације, доказ о стању у јавним евиденцијама о непокретностима и записник о посјети локацији, а по потреби и записник са одржане јавне консултације у јединици локалне самоуправе на чијој територији ће се обављати концесиона дјелатност.

(4) Прије предлагања одлуке из става 1. овог члана, надлежни органи врше консултације и прибављају мишљења органа, јавних предузећа и других институција у чијој надлежности је издавање одобрења, дозвола и сагласности потребних за реализацију предмета концесије, а за концесије за чију додјелу је надлежна Влада прибавља се и мишљење јединице локалне самоуправе на чијој територији ће се обављати концесиона дјелатност.

(5) Ако је непокретност на којој ће се обављати привредна дјелатност за коју се планира дати концесија у својини Републике или јединице локалне самоуправе, прибавља се и мишљење Правобранилаштва Републике Српске.

(6) Рок за достављање мишљења из ст. 4. и 5. овог члана не може бити дужи од 90 дана од дана пријема захтјева за давање мишљења.

(7) Ако је једно или више мишљења из ст. 4. и 5. овог члана негативно, надлежни орган не предлаже покретање поступка из става 1. овог члана ако су разлози за негативно мишљење неотклоњиви.

(8) Одлуку из става 1. овог члана доноси Влада, односно скупштина јединице локалне самоуправе (у даљем тексту: концендент) и она се објављује у ’Службеном гласнику Републике Српске’.“

Члан 4.

У члану 13. у ставу 1. у тачки б) послије ријечи: „студију“ додаје се запета и ријечи: „која чини саставни дио понуде“.

Став 3. мијења се и гласи:

„(3) За израду студије из става 1. овог члана ангажује се референтно, домаће или страно, привредно друштво или друго правно лице.“

Став 6. мијења се и гласи:

„(6) Ако надлежни орган израђује студију, доставља је Комисији за концесије, која доноси рјешење о давању сагласности у року од 30 дана од дана пријема захтјева.“

Члан 5.

У члану 25. став 4. мијења се и гласи:

„(4) Поступак додјеле концесије на основу иницијативе заинтересованог лица спроводи се у складу са чланом 12, чланом 13. стaв 1. тачка б) и ст. 2, 3, 4. и 5. и чл. 14. до 24. Закона.“

Став 6. брише се.

Досадашњи ст. 7, 8. и 9. постају ст. 6, 7. и 8.

У досадашњем ставу 7. који постаје став 6. ријечи: „ставом 6. овог члана“ замјењују се ријечима: „ставом 4. овог члана“.

Члан 6.

Члан 26. мијења се и гласи:

„(1) Изузетно, без спровођења поступка додјеле концесије путем јавног позива у складу са овим законом, концесија се може додијелити уз сходну примјену члана 12. овог закона, на основу понуде у преговарачком поступку, у случају:

а) понуде јавног предузећа које обавља дјелатност од општег интереса, а која је предмет концесије или понуде јавне установе којој, у функцији обављања дјелатности од општег интереса због којег је основана, може бити додијељена концесија из члана 6. овог закона,

б) понуде правног лица које је извршило истраживање минералне сировине на основу уговора о концесији или одобрења за истраживање, а чија укупна вриједност истражних радова прелази 5.000.000 КМ,

в) спровођења закључених споразума Владе, који се односе на реализацију предмета концесије из члана 6. овог закона,

г) повећања инсталиране снаге постројења за које прије ступања на снагу овог закона није било потребно прибавити концесију и

д) у другим случајевима предвиђеним посебним законом.

(2) Путем преговарачког поступка може се закључити анекс уговора о концесији,

у случају:

а) понуде концесионара за продужење рока на који је концесија додијељена и

б) понуде концесионара за експлоатацију утврђених резерви минералне сировине које се налазe ван простора на коме је концесија додијељена, а које чине неодвојиву цјелину са минералном сировином која је предмет уговора о концесији.

(3) Анексом уговора из става 2. овог члана дефинишу се услови под којим се реализује уговор о концесији.

(4) Додјела концесије из става 1. тачка в) овог члана је у искључивој надлежности Владе.“

Члан 7.

У члану 27. став 3. брише се.

Досадашњи ст. 4. и 5. постају ст. 3. и 4.

Члан 8.

У члану 28. послије става 3. додају се нови ст. 4. и 5. који гласе:

„(4) Приликом одлучивања о понуди концесионара за продужење рока цијени се извршење уговорених обавеза од стране концесионара, а нарочито плаћање концесионе накнаде, пореских и других обавеза, степен поврата инвестиције и други услови битни за оцјену захтјева.

(5) Концесионар може понуду за продужење рока на који је концесија додијељена доставити надлежном органу најраније 24 мјесецa прије истека рока трајања концесије.“

Члан 9.

У члану 31. у ставу 1. ријечи у загради: „(предмет концесије, процијењена вриједност инвестиције, трајање концесије, очекивана корист и другим техничким, еколошким, економским и социолошким параметрима)“ бришу се.

Члан 10.

У члану 32. у ставу 6. у тачки 1) послије ријечи: „основу“ брише се ријеч: „и“ и додаје се запета.

На крају тачке 2) брише се тачка и додаје ријеч: „и“.

Послије тачке 2) додаје се нова тачка 3), која гласи:

„3) друге потребе локалног развоја, те остале трошкове неопходне за функционисање јединице локалне самоуправе“.

Члан 11.

Члан 37. мијења се и гласи:

„(1) Ако је Република Српска носилац права својине на непокретности на којој ће се обављати дјелатност за коју се планира дати концесија, концендент лицу којем је додијељена концесија додјељује непокретност на коришћење у периоду трајања концесије, у обиму који је нужан за извршење концесије.

(2) Ако је за извршење концесије нужно и право службености (изградња приступних путева, право пролаза, полагање цјевовода, полагање каблова и друго), концендент ће, ако се ради о земљишту у својини Републике Српске, концесионару одобрити право службености, у складу са прописима којима се уређује ова област.

(3) Ако Република Српска није носилац права својине на непокретности на којој ће се обављати дјелатност за коју се планира дати концесија, будући концесионар дужан је уредити имовинско-правне односе на тој непокретности или се спроводи поступак експропријације, у складу са прописима којима се уређује ова област.“

Члан 12.

У члану 67. у ставу 1. ријечи: „у року од шест мјесеци од дана ступања на снагу овог закона“ замјењују се ријечима: „ до краја 2020. године“.

Послије става 3. додаје се нови став 4. који гласи:

“(4) Поступци по понудама за продужење рока на који је концесија додијељена, поднесеним до дана ступања на снагу овог закона, окончаће се по одредбама Закона о концесијама који је важио у вријеме подношења понуде.“

Члан 13.

Овај закон ступа на снагу осмог дана од дана објављивања у „Службеном гласнику Републике Српске“.

Број: 02/1-021-620/20 ПРЕДСЈЕДНИК

Датум: 2. јул 2020. године НАРОДНЕ СКУПШТИНЕ

Недељко Чубриловић